Vosman-moord: KGT-kommissie verwelkom vonnisGabisile Shabane. Foto: Verskaf Die Kommissie vir die bevordering en beskerming van die regte van kulturele, godsdienstige en taalkundige gemeenskappe (KGT-Kommissie) het die hof se vonnisoplegging van Themba Josiah Thubane verwelkom op ŉ reeks aanklagte, waaronder huisbraak, ontvoering en moord. Thubane (41) is tot twee keer lewenslank gevonnis vir die moord op die 13-jarige Gabisile Shabane en 15 maande oue Welcome Nkosikhona Ngwenya. Thubane het op 28 Januarie 2018 saam met Thokozani Msibi (32), Knowledge Wezi Mhlanga (25) en Mthobisi Brilliant Mkhize (23) glo by ŉ huis in Vosman naby Emalahleni (Witbank) ingebreek. Hulle het iets, wat ŉ redelike persoon as ŉ vuurwapen sou beskou, op die insittendes gerig en Gabisile en Nkosikhona uit die huis ontvoer. Hulle het Nkosikhona se liggaam in ŉ rivier gegooi terwyl hy nog geleef het. Die hof het deur Thubane se skuldbekentenis gehoor die verdagtes het Gabisile daarna vermoor en haar liggaam onthoof. Hulle het die liggaamsdele gevat en die res van haar oorskot in ŉ vlak graf by Cullinan in Gauteng begrawe. Die hof het van Thubane gehoor die motief vir die moord op Gabisile was om haar liggaam vir moetie te gebruik sodat hul onderneming kan floreer. Msibi is ŉ tradisionele geneser. Thubane het skuld beken en hy is Vrydag in die rondgaande hof in Middelburg gevonnis. Msibi, Mhlanga en Mkhize ontken egter skuld en hulle bly in aanhouding. Hulle saak is tot 25 Mei 2020 uitgestel. Die KGT-kommissie het gesê hy hoop dié vonnisoplegging stuur ŉ sterk boodskap aan enigiemand wat hom as ŉ tradisionele geneser voordoen, en tog aan aktiwiteit deelneem wat dié praktyk in oneer bring. Prof. Mosoma, voorsitter van die kommissie, het die moord ten sterkste veroordeel. Hy doen ŉ beroep op lede van die publiek om enige voorvalle aan te meld waar persone dié praktyk misbruik en onskuldige mense doodmaak en aanvoer dat dit deel is van die tradisionele genesing. Die kommissie sal sy bewusmakingsveldtogte in gemeenskappe voortsit.